#### E L Ő T E R J E S Z T É S

**Javaslat névhasználatok engedélyezésére**

**I.**

A Smart Hospital Egészségügyi Szolgáltató Kft. (cégjegyzékszám: 20-09-077571; székhelye: 8912 Kispáli, Kossuth Lajos u. 9.) ügyvezetője azzal a kéréssel fordult az önkormányzathoz, hogy Szombathely római kori nevének használatához járuljon hozzá a Kft. és a MedAlliance Holding Zrt. (cégjegyzékszám: 01-10-049675; székhelye: 1134 Budapest, Róbert Károly körút 64-66., képv.: Haraszti Péter György igazgatósági tag) leányvállalataként alapítandó TritonLife Savaria Egészségügyi Szolgáltató Kft. részére. A cég székhelye Szombathelyen lenne és egészségügyi tevékenységét is Szombathelyen végezné.

A TritonLife cégcsoport egy egészségügyi tevékenységet végző cégcsoport a hazai magánegészségügyi szektorban. Az alapítók fontosnak tartják, hogy „az egyes régiókban és városokban, a részükről tevékenykedő leányvállalat nevében utalás legyen az adott városra, ezzel is kiemelve a város jelentőségét az egészségügy területén, és utalva az adott állampolgároknak a város egészségügyi ellátásának kiemelkedő minőségére.”

A névhasználatra irányuló kérelem és a program részletes leírása az előterjesztés mellékletét képezi.

**II.**

Az Illés Sport Alapítvány (9700 Szombathely, Szarka Zoltán utca 1., nyilvántartási száma: 01-01-0010423) képviseletében Kóbor László kuratóriumi elnök és Illés Béla akadémiaigazgató azzal a kéréssel fordult az önkormányzathoz, hogy Szombathely római kori nevének használatához járuljon hozzá a Savaria Nemzetközi Ifjúsági Torna (angolul: Savaria Youth Football Tournament) részére.

Az Illés Akadémia a fenti nemzetközi labdarúgó-tornát az U-17-es korosztály számára hagyományteremtő szándékkal szervezi, amelyet idén augusztus 11-én tervez megtartani. Első meghívottjaik az ausztriai Mattersburgból és Szombathely testvérvárosából, Mariborból

érkeznek. Céljuk, hogy hagyományt teremtsenek a tornával, és a Savaria név ismét hívószó lehessen a sportot szeretők, az iránta érdeklődők és rajongók számára.

A névhasználatra irányuló kérelem az előterjesztés mellékletét képezi.

A városnév használatának szabályairól szóló 16/1994. (VI.9.) önkormányzati rendelet értelmében a városnevet eredeti, ragozott vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében, valamely általa szervezett rendezvény megnevezésében, valamint bármely általa előállított vagy forgalmazott termék megnevezésében csak előzetes engedély alapján használhatja.

A rendelet 4. § (2) bekezdése értelmében engedély nem adható, ha:

a) a városnév-használat a város jó hírnevét sérti,

b) a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c) a kérelmező a városnév használatára érdemtelen,

d) a kérelmező tevékenysége a város érdekét vagy polgárai közízlését, erkölcsi érzékét sérti,

e) a kérelmező tevékenysége jelentősége, áru minősége, jellege nem indokolja,

f) a kérelem szerinti tevékenységet végző cég vagy szervezet, termék, rendezvény már viseli a városnevet.

A kérelmet a rendelet 3. § (3) bekezdése értelmében a kérelmet a polgármester – előzetes véleményezés, javaslattétel céljából – a kérelmező tevékenységi köre szerint illetékes bizottságnak megküldi, és annak elbírálásáról a 4. § (1) bekezdése alapján a Közgyűlés dönt.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. július ,, ”**

**/: Dr. Nemény András :/**

**I.**

**Határozati javaslat**

**……/2021. (VIII.2.) Kgy. számú határozat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **engedélyezi**, hogy a Smart Hospital Egészségügyi Szolgáltató Kft. (cégjegyzékszám: 20-09-077571; székhelye: 8912 Kispáli, Kossuth Lajos u. 9., képv.: Gelencsér János) és a MedAlliance Holding Zrt. (cégjegyzékszám: 01-10-049675; székhelye: 1134 Budapest, Róbert Károly körút 64-66., képv.: Haraszti Péter György igazgatósági tag) leányvállalataként alapítandó TritonLife Savaria Egészségügyi Szolgáltató Kft. a Savaria városnevet a fenti formában használhassa a társaság fennállásának időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**……/2021. (VIII.2.) Kgy. számú határozat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **engedélyezi** az Illés Sport Alapítvány (9700 Szombathely, Szarka Zoltán utca 1., nyilvántartási száma: 01-01-0010423, képv.: Kóbor László kuratóriumi elnök) számára a Savaria városnév használatát a minden évben megrendezni kívánt „Savaria Nemzetközi Ifjúsági Torna” (angolul: „Savaria Youth Football Tournament”) rendezvényhez.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal